Hazbin Hotel
Jaksot > 1. kausi (2024)

Lähde nimille ja tekijätiedoille: 


Huom. kaikki jaksot ohjannut Vivienne Medrano.
| Nro | Nimi | Käsikirjoitus | Esityspäivä |
| --- | --- | --- | --- |

| 1 | Alkusoitto (Overture) | Vivienne Medrano  | 18. tammikuuta 2024 |
 Pilottijakson tapahtumista on kulunut viikko. Charlie paljastaa takaumassa, että Lucifer oli alun perin enkeli, joka rakastui ensimmäiseen naiseen Lilithiin. He antoivat toiselle naiselle − Eevalle − tietämyksen hyvästä ja pahasta, minkä seurauksena he loivat vahingossa Helvetin, jonne heidät karkotettiin. Jotta Helvetissä majailevat syntiset eivät varmuudella kapinoisi, useat Taivaan enkelit perustivat vuosittaisen Puhdistuksen, jolla syntiset pidetään kurissa. Helvetin yhä toipuessa viimeisimmästä Puhdistuksesta Charlie mainitsee, ettei ole nähnyt Lilithiä tai kuullut tästä seitsemään vuoteen. Myöhemmin Charlie saa soiton isältään, joka pyytää tätä menemään hänen puolestaan vuosittaiseen tapaamiseensa Taivaan kanssa. Charlie tapaa Puhdistusten johtajan Aadamin ja tämän alijohtajan Luten, ja esittelee heille suunnitelmansa pelastaa syntisiä lunastuksella hänen hotellissaan. Esitys saa kuitenkin vähättelevän vastaanoton, ja Aadam kertoo seuraavan Puhdistuksen tapahtuvan vuoden sijasta jo puolen vuoden kuluttua. Sillä välin Charlien tyttöystävä Vaggie tekee muun hotellin kanssa mainoksen hotellin esittelemiseksi. Se näytetään televisiossa, mutta lähetys katkaistaan nopeasti uutislähetyksellä, jossa kerrotaan Puhdistuksen ajankohdan siirtymisestä. Lute löytää Helvetissä tapetun puhdistajaenkelin ja näyttää tämän Aadamille. He suunnittelevat tappavansa jokaisen Helvetissä olevan demonin seuraavassa Puhdistuksessa.     Musiikkiesitykset: ”Happy Day in Hell”, ”Hell is Forever” 
| 2 | Radio tappoi videotähden (Radio Killed the Video Star) | Adam Neylan, Vivienne Medrano  | 18. tammikuuta 2024 |
 Kun kolmesta yliherrasta koostuva ryhmä nimeltä Veet (Vox, Valentino ja Velvette) saa tietää Alastorin paluusta seitsemän vuoden poissaolon jälkeen, Vox yrittää varoittaa tätä, mutta joutuukin itse varoitetuksi. Veet päättävät yrittää hotellin tuhoamista sisältä päin. Vox värvää demonin nimeltä Sir Pentious vakoojaksi hotelliin tämän esiintyessä vieraana. Samalla kun Sir Pentious pääsee kiinni hotellin toimintaan, Angel Dust suree Charlien epäuskoa häntä kohtaan. Myöhemmin hän saa Sir Pentiousin aikeet selville ja paljastaa ne Charlielle ja Vaggielle. Vaikka Angel Dust ja Vaggie haluaisivat tappaa Sir Pentiousin, Charlie antaa tälle anteeksi sekä uuden mahdollisuuden. Sir Pentious pyytää petostaan anteeksi ja päättää ryhtyä totisesti hotellin asiakkaaksi.     Musiikkiesitykset: ”Stayed Gone”, ”It Starts With Sorry” 
| 3 | Munakokkelia (Scrambled Eggs) | Ariel Ladensohn  | 18. tammikuuta 2024 |
 Jotta Sir Pentious kykenisi parantamaan itseään henkilönä, Vaggie käskee häntä − tämän järkytykseksi − hankkiutumaan eroon munakätyreistään, joita hän kutsuu nimellä ”Egg Bois”. Vaggie pyytää Alastoria hoitamaan munakätyrit pois, mutta tämä ehtii törmätä Zestialiin, muinaiseen yliherraan, joka kutsuu Alastorin yliherrojen kokoukseen. Kokouksessa Velvette näyttää kuolleen puhdistajaenkelin pään muille, ja ehdottaa sotaa Taivaan kanssa. Zestial pitää ajatusta Taivaan ja Helvetin välisestä sodasta liian tuhoisana ja tyrmää sen. Velvette pilkkaa Zestialia, mutta Helvetin asetuotantoa hallitseva yliherra Carmilla Carmine passittaa hänet pois. Carmilla paljastaa Zestialille tappaneensa puhdistajaenkelin suojellakseen tyttäriään, ja yksi Sir Pentiousin munakätyreistä kuulee tämän sekä välittää tiedon Alastorille. Samaan aikaan Charlie pyytää Vaggieta johtamaan hotellin luottamusharjoituksia. Vaggie pelkää ettei ryhmä ole valmis seuraavan Puhdistuksen koittaessa, ja pakottaa asiakkaat osallistumaan raskaaseen toimintaan. Kun Charlie kertoo Vaggielle pitävänsä tämän menetelmiä liiallisina, he puhuvat asiasta ja huomaavat ystäviensä välien syventyneen Vaggien menetelmien synnyttämien kokemusten kautta. Lopussa he antavat Sir Pentiousin pitää munakätyrinsä.     Musiikkiesitykset: ”Respectless”, ”Whatever It Takes” 
| 4 | Naamiaiset (Masquerade) | Adam Neylan, Vivienne Medrano  | 18. tammikuuta 2024 |
 Angel Dust lähtee hotellista esiintymään pornoelokuvassa pomolleen Valentinolle. Kuvausten aikana Charlie saapuu paikalle ja yrittää saada Angel Dustin palaamaan hotellille, mutta Valentino pieksee Angel Dustin, muistuttaa häntä tämän sielun omistamisesta ja pakottaa hänet laittamaan Charlien poistumaan. Hän jatkaa kuvauksia ja joutuu toistuvasti Valentinon sekä muiden työntekijöiden pahoinpitelemäksi. Palattuaan hotellille Angel Dust joutuu kinaan hotellin baarimikon Huskin kanssa tämän kutsuttua Angelia ”epäaidoksi”. Angel Dust poistuu paikalta ja lähtee baariin, mutta Husk seuraa tätä salaa Charlien vaatimuksesta. Husk estää Angel Dustia joutumasta Valentinon työntekijän huumaamaksi, mutta Angel Dust vihastuu tästä paljastaen, että hän antaa tarkoituksella Valentinon satuttaa häntä, jotta hän menisi lopulta pilalle eikä Valentino enää hyväksikäyttäisi häntä. Husk paljastaa olleensa aikoinaan yliherra, joka teki uhkapeliriippuvuuden seurauksena sopimuksen Alastorin kanssa voimiensa säilyttämiseksi, mikä tekee hänen tilanteestaan samankaltaisen kuin Angel Dustilla. He huomaavat jakavansa saman kokemuksen ja muodostavat ystävyyssuhteen. He palaavat hotellille, jossa Angel Dust kiittää Charlieta tämän välittämisestä Angelia kohtaan, mikä saa Charlien herkistymään.     Musiikkiesitykset: ”Poison”, ”Loser, Baby” 
| 5 | Isi vastaan isi (Dad Beat Dad) | Rachel Kaplan  | 25. tammikuuta 2024 |
 Charlie miettii koko yön keinoa päästä uudelleen juttusille Taivaan kanssa. Vaihtoehtojen puutteessa hän soittaa isälleen Luciferille, joka saapuu hotellille eikä ole vaikuttunut näkemästään. Lucifer myös riitaantuu Alastorin kanssa. Tilanne keskeytyy, kun Alastorin ystävä Mimzy saapuu ilmoittamatta paikalle tavatakseen Alastorin. Husk ei luota Mimzyyn, ja väittää tämän ilmestyvän paikalle vain kun tämä tarvitsee jotain. Alastor hätistää Huskin pois, minkä seurauksena Husk vihjaa Alastorin olevan jollekulle velkaa ja saa Alastorin suuttumaan. Alastor uhkaa tappaa Huskin, jos tämä vielä tekee saman uudestaan. Huskin epäluuloisuus Mimzyä kohtaan paljastuu myöhemmin oikeaksi, kun useita velkovia haidemoneita hyökkää hotellille löytääkseen Mimzyn. Alastor tappaa velkojahait voimillaan ja käskee Mimzyn poistua, jotta hotelli ei vaurioituisi enempää. Lucifer paljastaa pitävänsä Charlien suunnitelmaa mahdottomana, koska syntiset ovat luonnostaan pahoja eikä Taivas tule koskaan kuuntelemaan Charlieta. Charlie järkyttyy, mutta hän ja Lucifer tekevät lopulta sovinnon, ja Lucifer suostuu järjestämään Charlielle toisen tapaamisen Taivaan kanssa.     Musiikkiesitykset: ”Hell’s Greatest Dad”, ”More Than Anything” 
| 6 | Tervetuloa taivaaseen (Welcome to Heaven) | Adam Stein  | 25. tammikuuta 2024 |
 Charlie ja Vaggie saapuvat Taivaaseen osallistuakseen oikeudenkäyntiin, jossa on tarkoitus päättää, voiko Helvetissä olevia sieluja lunastaa. Heidät toivottaa tervetulleiksi serafien johtaja Sera ja nuorempi serafi Emily. Aadam ja Lute kohtaavat Vaggien, jonka paljastetaan olevan entinen puhdistajaenkeli. Lute riisti häneltä siivet ja vasemman silmän, kun hän antoi puolustuskyvyttömän syntislapsen mennä. Aadam uhkaa kertoa asian Charlielle, mikäli Vaggie ei sabotoi oikeudenkäyntiä. Oikeudenkäynti alkaa tarkkailemalla Angel Dustin toimintaa yökerhossa, jonne hän meni Cherri Bombin ja hotellin muiden jäsenten kanssa. Yrittäessään pelastaa hotellin siivoojan Nifftyn Valentinolta Angel Dust asettuu tätä vastaan sanoen, että Valentino voi tehdä hänelle studiossa mitä haluaakin, mutta studion ulkopuolella hän on vapaa mies. Charlie pitää tätä todisteena Angel Dustin lunastuskelpoisuudesta, mutta paljastuukin, että enkelit itsekään eivät tiedä, miten sielut pääsevät Taivaaseen. Kesken tapauksesta väittelyn Aadam paljastaa vahingossa suunnitelmat Puhdistuksesta, mikä saa Emilyn menettämään luottamuksensa Seraan, koska tämä tiesi asiasta eikä kertonut Emilylle. Aadam kertoo lisäksi Charlielle Vaggien menneisyydestä puhdistajana, mikä saa Charlien pois tolaltaan. Lopulta oikeus katsoo, ettei syntisten lunastuskelpoisuudesta ole todisteita. Aadam lähettää Charlien ja Vaggien takaisin Helvettiin luvaten heille, että seuraavan Puhdistuksen alkaessa kuukauden kuluttua hän saapuu ensimmäiseksi hotellille. Emily vannoo auttavansa Charlieta.     Musiikkiesitykset: ”Welcome to Heaven”, ”You Didn’t Know” 
| 7 | Heippa, Rosie! (Hello Rosie!) | Ariel Ladensohn  | 1. helmikuuta 2024 |
 Kun Vaggie ja Charlie on poistettu Taivaasta, Vaggie paljastaa muulle ryhmälle olleensa kerran enkeli. Alastor käyttää Charlien herkkää mielentilaa hyväksi ja suostuttelee tämän tekemään kanssaan sopimuksen. Myöhemmin tehtävää palvelusta vastaan Alastor kertoo Charlielle, että puhdistajien tappamiseen on olemassa keino, jonka Carmilla Carmine tietää. Charlie lähettää Vaggien Carmillan luo pyytämään apua, ja Charlie itse lähtee Alastorin kanssa hakemaan tulevaan taisteluun apua muilta syntisiltä. He menevät Kannibaalikaupunkiin ja tapaavat Rosien, kaupunkia pyörittävän yliherran. Rosie ja lopulta muutkin kannibaalit suostuvat auttamaan enkelten torjunnassa. Rosie vakuuttaa Charlielle, että Vaggie käy parhaillaan läpi lunastusta. Samaan aikaan Carmilla opettaa Vaggieta taistelemaan enkeleitä vastaan ja kertoo hänelle tappaneensa puhdistajan enkelten omalla aseistuksella, jonka hän on noukkinut talteen edellisistä Puhdistuksista. Vaggie saa siipensä takaisin, ja Carmilla suostuu auttamaan hotellia antamalla enkelten aseita. Vaggie ja Charlie tekevät sovinnon ja huomaavat hotellilla, että muu ryhmä on jäänyt paikalle valmistamaan itseään tulevaa enkelten vastaista taistelua varten.     Musiikkiesitykset: ”Out for Love”, ”Ready for This” 
| 8 | Esityksen täytyy jatkua (The Show Must Go On) | Adam Stein  | 1. helmikuuta 2024 |
 Kun hotellin asukkaat vahvistavat hotellia, Charlie kertoo Vaggielle pelkäävänsä johtaneensa jokaisen kuolemaan. Vaggie kuitenkin vakuuttaa Charlien uskomaan itseensä. Puhdistuspäivä saapuu ja täysimittainen sota enkelten ja syntisten välillä alkaa. Alastor ja Aadam taistelevat, mikä päättyy Alastorin vakavaan haavoittumiseen ja karkaamiseen. Sir Pentious paljastaa rakkautensa Cherri Bombia kohtaan ja uhraa itsensä epäonnistuneessa yrityksessä tuhota Aadam. Sir Pentiousin kuolemasta järkyttynyt ja raivostunut Charlie ottaa käyttöön koko demonimuotonsa ja asettuu Aadamia vastaan samalla, kun Vaggie taistelee Lutea vastaan. Vaggie murskaa Luten kiviröykkiön alle ja säästää tämän hengen, mutta Lute repäisee toisen käsivartensa irti päästäkseen ulos raunioista ja hyökkää uudestaan Vaggien kimppuun. Lucifer saapuu paikalle auttamaan Charlieta ja päihittää Aadamin voimankäytössä vaivaten. Aadam tuhoaa hotellin ja joutuu lopulta Nifftyn tappamaksi. Lute ja muut enkelit perääntyvät, ja Charlie uudelleenrakentaa hotellin entistä ehommaksi ystäviensä ja isänsä kanssa. Samalla kun Veet juonivat Helvetin ottamista haltuunsa, Alastor toivoo vapautumista edellisestä sopimuksestaan ja Helvetin hallintaa, kunnes hän palaa Charlien ja muiden luo. Sir Pentious ilmestyy Taivaaseen enkelinä todistaen syntisten lunastamisen mahdolliseksi. Puhdistusten komentoon tullut Lute tapaa Lilithin Taivaassa ja kertoo tälle, että mikäli tämä tahtoo pysyä Taivaassa, tämän on pysäytettävä Charlie.     Musiikkiesitykset: ”More Than Anything (Reprise)”, ”Finale”